প্ৰশ্নঃ- ১৯০৫ চনৰ ৰুছ বিপ্লৱৰ বিষয়ে চমুকৈ আলোচনা কৰা ।

উত্তৰঃ- ১৮৮১ চনৰ পিছৰ পৰাই ৰাছিয়াৰ আভ্যন্তৰীণ পৰস্থিতি ক্ৰমান্বয়ে বেয়াৰ ফালে গৈ আছিল । জাৰ তৃত্বীয় আলেকজেণ্ডাৰৰ আৰু জাৰ দ্বিত্বীয় নিকোলাছৰ স্বেচ্ছাচাৰী শাসন কালত ৰাজনৈতিক,সামাজিক,অৰ্থনৈতিক,ধৰ্মীয় আদি সকলো দিশতে বিপৰ্যয় নামি আহিছিল ।তেওঁলোকৰ শাসনকালত সমাজৰ কেৱল শাসক আৰু অভিজাত শ্ৰেণীয়েহে সকলো সুবিধা লাভ কৰিছিল । আনহাতে সমাজৰ সৰ্বসাধাৰণ লোক, শ্ৰমিক আৰু কৃষকৰ অৱস্থা অতি শোচনীয় হৈ পৰিছিল । দৰিদ্ৰতাই জুৰুলা কৰা সমাজৰ সাধাৰণ শ্ৰেণীৰ উন্নয়নৰ কাৰণে কোনো ব্যৱস্থা গ্ৰহণ কৰা হোৱা নাছিল । তাৰোপৰি উদ্যোগ বিপ্লৱৰ ফলত ৰাছিয়াত যি পুঁজিবাদী অৰ্থনীতিৰ সৃষ্টি হৈছিল তাৰবাবেও শ্ৰমজীৱি জনসাধাৰণ বিদ্ৰোহী হৈ উঠিছিল । এনে পৰিস্থিতিত ৰাছিয়াত বহুতো ৰাজনৈতিক দলৰ সৃষ্টি হৈছিল । ১৯০৫ চনৰ ৰুছ বিপ্লৱৰ কাৰণ সমূহ তলত দিয়া ধৰণে আলোচনা কৰিব পাৰি ।

**১) জাৰৰ স্বেচ্ছাচাৰী শাসনঃ-** ৰাছিয়াৰ জাৰ তৃত্বীয় আলেকজেণ্ডাৰ আৰু জাৰ দ্বিত্বীয় নিকোলাছ অত্যন্ত স্বেচ্ছাচাৰী শাসক আছিল । তেওঁলোকৰ শাসনকালত ৰাছিয়াত অৰাজকতাই দেখা দিছিল আৰু প্ৰজাসকল এনে স্বেচ্ছাচাৰী শাসনৰ প্ৰতি অতিষ্ঠ হৈ উঠিছিল ।

**২) সামাজিক বৈশম্যতাঃ-**ৰাছিয়াৰ সমাজ ব্যৱস্থা আছিল বৈশম্যপূৰ্ণ । সমাজত অভিজাত আৰু যাজক শ্ৰেণীয়ে সকলো ধৰণৰ চৰকাৰী সা-সুবিধা লাভ কৰি আড়ম্বৰ্পূৰ্ণ জীৱন যাপন কৰাৰ বিপৰীতে শ্ৰমিক, কৃষক সকলে অশেষ কষ্ট কৰাৰ বিনিময়তো কোনো ধৰণৰ সা-সুবিধা লাভ কৰা নাছিল । ইয়াৰ ফলত সমাজিক দিশত প্ৰজাৰ মাজত অসন্তষ্টি বৃদ্ধি পাইছিল । ৰিদ্ৰতাই নিঃশেষ কৰা সাধাৰণ প্ৰজাই এনে পৰিস্থিতিৰ পৰা মুক্তি বিছাৰিছিল ।

**৩) দুৰ্নীতিগ্ৰস্থ প্ৰশাসন ব্যৱস্থাঃ-** জাৰৰ শাসন কালত প্ৰশাসন ব্যৱস্থা হৈ পৰছিল অতিশয় দুৰ্নীতিপৰায়ণ । স্বাৰ্থপৰ আৰু তোষামোদকাৰী বিষয়া-কৰ্মচাৰী সকলে বিভিন্ন চতুৰালীৰে জাৰক নিজৰ প্ৰভাৱত ৰাখিছিল । এই সকল লোকে প্ৰশাসনৰ ফালে পিঠি দি আৰু জনসাধাৰণৰ উন্নয়নৰ কথা চিন্তা নকৰি কেৱল নিজৰ সুবিধা আদায়তে ব্যস্থ আছিল । এনে প্ৰশাসনৰ প্ৰতি অতিষ্ঠ হৈ সকলো ৰাজনৈতিক দল একত্ৰিত হৈছিল ।

**৪) জাতীয়তাবাদৰ প্ৰভাৱঃ-** জাতীয়তাবাদী ভাৱধাৰাৰ বিকাশে ৰাছিয়াত বিপ্লৱ সংঘটিত হোৱাত অৰিহণা যোগাইছিল । ৰাছিয়াৰ জাৰ দ্বিত্বীয় নিকোলাছে দেউতাকৰ দিনৰ পৰা চলি অহা স্বেচ্ছাচাৰী নীতিক সমৰ্থন দিয়াই নহয়, প্ৰতিৰক্ষা দিয়াৰ ফলত সাধাৰণ লোক সকল বিপ্লৱী হৈ উঠিছিল । নিকোলাছে বহু ভাষা-ভাষী লোকৰ বাসস্থান ৰাছিয়াত ৰুছ ভাষা-সংস্কৃতি শিকাটো বাধ্যতামূলক কৰাত স্বকীয় জাতীয় আৰু ভাষিক বৈশিষ্টৰে সমৃদ্ধ অন্যান্য জাতি সমূহে তাৰ প্ৰতিবাদ আৰম্ভ কৰিছিল ।

**৫) জাৰ দ্বিত্বীয় নিকোলাছৰ ওপৰত সম্ৰাজ্ঞী আৰু ৰাজপুতিনৰ প্ৰভাৱঃ-** ৰাছিয়াৰ জাৰ দ্বিত্বীয় নিকোলাছ আছিল এজন অকৰ্মণ্য শাসক । তেওঁ ৰাণীৰ কথা মতে দেশৰ শাসন ব্যৱস্থা পৰিছালনা কৰিছিল । আনহাতে ৰাণী গৰাকী ৰাজপুতিন নামৰ এজন ভণ্ড তথা দুষ্ট প্ৰকৃতিৰ সাধুৰ হাতৰ পুতলা স্বৰূপ আছিল । এনে লোকৰ প্ৰতাৰণা তথা চতুৰালীৰ পাকচক্ৰত পৰি জাৰ দ্বিত্বীয় নিকোলাছে বিভিন্ন দমনমূলক আৰু প্ৰতিক্ৰিয়াশীল নীতি গ্ৰহণ কৰিছিল যাৰ ফলত প্ৰজা সাধাৰণ অতিষ্ঠ হৈ উঠিছিল ।

**৬) জাপানৰ হাতত ৰাছিয়াৰ পৰাজয়ঃ-** ১৯০৪-০৫ চনত হোৱা ৰুছ-জাপান যুদ্ধত জাপানৰ হাতত ৰাছিয়াৰ শোচনীয় পৰাজয় হৈছিল । এই পৰাজয়ে জাৰৰ অকৰ্মণ্যতা আৰু আমোলাতান্ত্ৰিক শাসন ব্যৱস্থাৰ ফোপোলা স্বৰূপ জনসাধাৰণৰ আগত উদঙাই দিছিল । এই যুদ্ধৰ পাছৰ পৰা ৰুছ প্ৰশাসনৰ প্ৰতি জনসাধাৰণ আস্থা একেবাৰে নাইকিয়া হৈ পৰইছিল । ৰাছিয়াৰ ৰাজনৈতিক পট পৰিৱৰ্তন কৰিব পাৰিলেহে আৰ্থ-সামাজিক উন্নতি হ’ব বুলি এইবাৰ সকলোবোৰ ৰাজনৈতিক দল , শ্ৰমিক, কৃষক জাৰৰ বিপক্ষে একত্ৰিত হৈ বিপ্লৱৰ কাৰণে প্ৰস্তুত হৈছিল ।

**বিপ্লৱৰ আৰম্ভণীঃ-** ১৯০৫ চৈনৰ ৰুছ বিপ্লৱৰ নেতৃত্ব দিয়া প্ৰধান বিপ্লৱী দলটো আছিল ‘ছচিয়েল ডেম’ক্ৰেটিক পাৰ্টি’ । ১৯০৩ চনত এই দলটো বলছেভিক আৰু মনছেভিক নামে দুই ভাগত বিভক্ত হৈ পৰিছিল । বলছেভিক সকলে জাৰতন্ত্ৰৰ পতন ঘটাই ৰাছিয়াত নতুন আৰ্থ-সামাজিক ভেটি প্ৰতিষ্ঠা কৰিব বিছাৰিছিল । মধ্যমপন্থী মনছেভিক সকলে সাংবিধানিক গণতন্ত্ৰৰ পোষকতা কৰিছিল । ৰাছিয়াত জাৰৰ স্বেচ্ছাচাৰিতা ক্ৰমে বাঢ়ি যোৱাত ৰাজনৈতিক দলে একত্ৰিত হৈ প্ৰতিবাদী আন্দোলন আৰম্ভ কৰিছিল । সাধাৰণ জনতাইয়ো এই কাৰ্যসূচীত সমৰ্থন দিছিল । মস্কো আৰু অন্যান্য ঠাইৰ উদ্যোগ সমূহত হৰ্তাল কাৰ্যসূচী পালিত হয় । কিন্ত্ত জাৰে উৎপীড়ন নীতি বন্ধ নকৰাত জনসাধাৰণ উত্তেজিত হৈ বিপ্লৱ আৰম্ভ কৰে ।

ৰক্তাক্ত ৰবিবাৰঃ- ১৯০৫ চনৰ ২২ জানুৱাৰী তাৰিখে যাজক গেপনৰ নেতৃত্বত এক শোভাযাত্ৰা জাৰক এখন আবেদন পত্ৰ দিবলৈ অগ্ৰসৰ হৈছিল । কোনো আগজাননী নিদিয়াকৈ জাৰৰ নিৰ্দেশত তেওঁৰ সৈন্যবাহিনীয়ে সমদল কাৰীৰ ওপৰত নিৰ্বিচাৰে গুলিচালনা কৰাত হাজাৰ হাজাৰ লোকৰ মৃত্যু হৈছিল । উক্ত দিনটো ৰবিবাৰ আছিল আৰু সেয়েহে ৰাছিয়াৰ ইতিহাসত এই দিনটোক ৰক্তাক্ত ৰবিবাৰ বুলি জনা যায় । এই ঘট্নাৰ পাছত বিপ্লৱী সকলে ৰাছিয়া বিভিন্ন ঠাইত কুটাঘাটমূলক কাৰ্য সংঘটিত কৰে । জাৰৰ খুৰা গ্ৰেণ্ড ডিউক ছাৰ্ডিছিয়াছে বিপ্লৱীৰ হাতত প্ৰাণ হেৰুৱাব লগা হৈছিল । ৰজাঘৰীয়া বিষয়া সকলক য’তে ত’তে হত্যা কৰা হৈছিল । তাৰোপৰি সৈন্যবাহিনী আৰু নৌবাহিনীৰ লোকসকলেও বিদ্ৰোহ আৰম্ভ কৰিছিল ।

**বিপ্লৱৰ অৱসানঃ-** ৰাছিয়াৰ বিপ্লৱী সকলৰ কাৰ্যকলাপ দিনে দিনে বৃদ্ধি পোৱাত ভয় খাই জাৰ দ্বিত্বীয় নিকোলাছে এলানি সংস্কাৰ কাৰ্যসূচী ঘোষণা কৰে । ১৯০৫ চনৰ ৪ অক্টোবৰত সেই উদ্দেশ্যে তেওঁ এক ঘোষণাপত্ৰ জাৰি কৰে । এই ঘোষণাৰ ফলত ৰাচ্হিয়াৰ ১৯০৫ চনৰ বিপ্লৱৰ শাম কাটে ।

 এই বিপ্লৱৰ পাছত জাৰৰ স্বেচ্ছাচাৰিতাৰ কিছু হ’লেও অন্ত পৰিছিল । ডুমা গঠনৰ পিছত ইয়াৰ সদস্য সকলে জনতআৰ মুখপাত্ৰ হিচাপে কিছু কথা ব্যক্ত কৰিব পাৰিছিল । এই ব্যৱস্থাত ৰাজনৈতিক গণতন্ত্ৰৰ ধাৰণা নিহিত হৈ আছিল । কিন্ত্ত ৰাছিয়াৰ এই শান্তি ব্যৱস্থা বেছিদিন স্থায়ী হোৱা নাছিল ।